Charlotte Antonsen (V), 1998-01-29:
Det toldfrie salg burde have været afviklet for længst, for det er i virkeligheden en ejendommelig hybrid i det indre marked, og det var jo faktisk dengang, da man i EU besluttede at gennemføre det indre marked, man samtidig besluttede at afskaffe det taxfree salg.
Beslutningen blev truffet i 1991, og når man i dag betragter den beslutning, skal man jo altså ikke glemme alle de gode ting, der fulgte med det indre marked i form af billigere og bedre varer og et større vareudbud, altså et større sortiment.
Og for os at se hænger sagen fortsat sammen med det indre marked, og vi mener, at det er en fordel for Europas borgere, at de kan købe varerne, hvor de har lyst.
Og vi synes, det er unaturligt, at man stadig har nogle enklaver rundt omkring, hvor man af historiske grunde kan købe tingene toldfrit.
Så Venstre står fortsat bag beslutningen fra 1991, og vi har følt os noget irriterede over den måde, som det socialdemokratiske europaparlamentsmedlem Freddy Blak har ført sig frem på i denne sag, for netop fordi han er medlem af Europa-Parlamentet, får befolkningen let nogle falske forventninger, når han render rundt og siger, at det skulle være muligt at omgøre den beslutning.
Det mener vi ikke at der er noget som helst der tyder på at beslutningen kan.
Det har været nævnt i debatten, at det skulle give færre arbejdspladser, og der har især været nogle meget heftige lobbyister, der har fremført det synspunkt, men det mener vi ikke er et korrekt argument, for det, der er tale om, er, at nogle arbejdspladser nok vil flytte fra nogle færger, lufthavne og fly til de lokale supermarkeder og købmænd, og det mener vi i og for sig at den almindelige dansker har gavn af.
Og man skal jo ikke glemme, at der også er en slags social slagside, når man taler om det her, for det er de mennesker, der i forvejen har råd til at rejse, der får spiritussen og cigaretterne billigere end de mennesker, der ikke har råd til at rejse.
Dengang man traf beslutningen, gav man de grupper, der i særlig grad berøres, en overgangsordning på 8 år.
Og i Venstre mente vi, at var rigtigt, at man netop gav de virksomheder, der var direkte involverede i det taxfree salg, god tid; men endnu vigtigere for os var det, at man gav 8 år til de lokalsamfund, hvor vi selvfølgelig godt kan se at de afledte virkninger af, at man afskaffer det taxfree salg, er større end andre steder.
Her mener vi fortsat, at regeringen godt kunne gøre noget mere for at se på, hvordan man kan hjælpe de tyndtbefolkede områder, for det er jo det, der er tale om.
Det er jo områder, der er tyndtbefolkede, og som måske i forvejen har nogle økonomiske problemer.
Og i Venstre har vi lagt nogle initiativer frem på det område, dels vores landsbyudspil og dels for at fremme turismen, og der er altså stadig væk halvandet år endnu, så vi håber meget, at regeringen vil komme med nogle konkrete initiativer, som kan dæmme op for nogle af de negative virkninger, der er ved afskaffelsen af det taxfree salg.
Vi kan godt forstå, at der kan være en vis irritation hos charterturisterne, for det taxfree salg opfattes som en velerhvervet rettighed, og når man har brugt alle sparepengene på ferien, er det rart at få billige cigaretter og billig spiritus med hjem.
Derfor er det også vigtigt for Venstre, at der er den logiske sammenhæng, at man vil påbegynde reduktionen af afgifterne på spiritus og cigaretter samtidig med bortfaldet af det taxfree salg, og dér er vi faktisk tilfredse med skatteministerens udsagn i dag om, at den sammenhæng ser regeringen også.
For det er da klart, at hvis man kan få cigaretterne og spiritussen lidt billigere hos købmanden, så kan man lettere leve med, at det så er blevet lidt dyrere på charterturen eller på busturen eller færgeturen til Tyskland, havde jeg nær sagt. Vi har længe følt, at det var ejendommeligt, at danskerne skulle generes af en 24-timers-regel, og den bortfalder jo, som det allerede er blevet nævnt, i år 2003, og dér er det klart, at en afvikling af de danske afgifter i løbet af nogle år, hvor man starter med at reducere dem i 1999, vil være en politik, som Venstre helt klart bakker op.